Uredba Komisije (ES) št. 1486/2003

z dne 22. avgusta 2003

o določitvi postopkov za izvajanje inšpekcijskih pregledov Komisije na področju varnosti civilnega letalstva

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Evropskega parlamenta in Sveta (ES) št. 2320/2002 z dne 16. decembra 2002 o določitvi skupnih predpisov na področju varnosti civilnega letalstva [1] in zlasti člena 7(2) Uredbe,

ob upoštevanju naslednjega:

(1) Da bi Komisija spremljala, kako države članice izvajajo Uredbo (ES) št. 2320/2002, bi morala šest mesecev po začetku veljavnosti navedene uredbe začeti izvajati inšpekcijske preglede. Organizacija inšpekcijskih pregledov pod nadzorom Komisije je nujna zaradi preverjanja učinkovitosti nacionalnih programov obvladovanja kakovosti na področju varnosti civilnega letalstva.

(2) Komisija bi morala z državami članicami uskladiti časovni razpored in priprave svojih inšpekcijskih pregledov. Skupine, ki opravljajo preglede, morajo vključevati usposobljene nacionalne presojevalce, ki jih zagotovijo države članice.

(3) Komisija bi morala inšpekcijske preglede izvajati po določenem postopku, ki vključuje standardni način dela.

(4) Občutljive informacije v zvezi z inšpekcijskimi pregledi se obravnavajo kot zaupne.

(5) Komisija bi morala upoštevati dejavnosti držav članic in preučiti dejavnosti, postopke, programe usposabljanja in infrastrukturo medvladnih organizacij, da bi lahko kar najbolj gospodarno uporabila tehnično znanje in vire ter, kadar koli je to mogoče, dosegla usklajen, kooperativen pristop na področju varnosti civilnega letalstva.

(6) Ukrepi, predvideni s to uredbo, so v skladu z mnenjem odbora, ustanovljenega s členom 9(1) Uredbe (ES) št. 2320/2002 -

SPREJELA NASLEDNJO UREDBO:

POGLAVJE 1 PREDMET IN OPREDELITVE POJMOV

Člen 1

Predmet

Ta uredba določa postopke za izvajanje inšpekcijskih pregledov Komisije za spremljanje, kako države članice izvajajo Uredbo (ES) št. 2320/2002 na ravni posamezne države članice in posameznega letališča.

Inšpekcijski pregledi morajo potekati na pregleden, učinkovit, usklajen in dosleden način.

Člen 2

Opredelitve pojmov

V tej uredbi se uporabljajo naslednje opredelitve pojmov:

1. "pristojni organ" pomeni državni organ, ki ga država članica imenuje v skladu s členom 5(2) Uredbe (ES) št. 2320/2002;

2. "inšpekcijski pregled Komisije" pomeni pregled obstoječih ukrepov, postopkov in organiziranosti na področju obvladovanja kakovosti in varnosti civilnega letalstva, ki ga izvajajo inšpektorji Komisije, da se ugotovi skladnost z Uredbo (ES) št. 2320/2002;

3. "inšpektor Komisije" pomeni ustrezno usposobljenega uslužbenca Komisije ali nacionalnega presojevalca, ki ga Komisija pooblasti za izvajanje inšpekcijskih pregledov na področju varnosti civilnega letalstva;

4. "odbor" pomeni odbor, ki je bil ustanovljen s členom 9(1) Uredbe (ES) št. 2320/2002;

5. "pomanjkljivost" pomeni neizpolnjevanje zahtev, ki jih določa Uredba (ES) št. 2320/2002;

6. "nacionalni presojevalec" pomeni uslužbenca države članice, usposobljenega za presojevalca na področju varnosti civilnega letalstva v skladu s členom 10 Uredbe Komisije (ES) št. 1217/2003 [2];

7. "preskus" pomeni preskus ukrepov na področju varnosti civilnega letalstva, pri čemer se simulira naklep storiti nezakonito dejanje z namenom, da se preveri učinkovitost pri izvajanju obstoječih varnostnih ukrepov.

POGLAVJE II SPLOŠNE ZAHTEVE

Člen 3

Sodelovanje držav članic

1. Države članice pri izvajanju inšpekcijskih nalog sodelujejo s Komisijo, brez poseganja v pristojnosti Komisije. Takšno sodelovanje mora biti učinkovito v fazah priprave, nadzora in poročanja.

2. Države članice sprejmejo vse potrebne ukrepe za zagotovitev, da ostane obvestilo o inšpekcijskem pregledu zaupno, da se prepreči oviranje izvajanja inšpekcijskega pregleda.

Člen 4

Izvrševanje pooblastil Komisije

1. Vsaka država članica mora inšpektorjem Komisije omogočiti izvrševanje njihovih pooblastil glede nadzora dejavnosti pristojnega organa na področju varnosti civilnega letalstva v skladu z Uredbo (ES) št. 2320/2002 ali dejavnosti katerega koli drugega subjekta, za katero velja navedena uredba.

2. Vsaka država članica inšpektorjem Komisije na njihovo zahtevo omogoči dostop do naslednjih dokumentov:

(a) nacionalnega programa varnosti civilnega letalstva (pred dejanji nezakonitega vmešavanja), vključno z nacionalnim programom usposabljanja s področja varnosti civilnega letalstva;

(b) nacionalnega programa obvladovanja kakovosti na področju varnosti civilnega letalstva;

(c) določenih varnostnih programov letališč in letalskih prevoznikov;

(d) rezultatov presoj, navedenih v členu (7)1 Uredbe (ES) št. 2320/2002.

3. Če inšpektorji Komisije pri opravljanju svojih nalog naletijo na težave, zadevne države članice z vsemi sredstvi v njihovi pristojnosti pomagajo Komisiji, da v celoti opravi svojo nalogo.

Člen 5

Sodelovanje nacionalnih presojevalcev pri inšpekcijskih pregledih Komisije

1. Države članice dajo Komisiji na voljo nacionalne presojevalce, ki so usposobljeni za sodelovanje v inšpekcijskih pregledih, ki jih ta izvaja, in v fazah priprave ter poročanja.

2. Nacionalni presojevalec ne sme sodelovati pri inšpekcijskih pregledih, ki jih Komisija izvaja v državi članici, v kateri je zaposlen.

3. Države članice pošljejo Komisiji seznam nacionalnih presojevalcev, ki jih Komisija lahko povabi k sodelovanju pri njenih inšpekcijskih pregledih.

Seznam se vsako leto ažurira najpozneje do konca junija in prvič v dveh mesecih po začetku veljavnosti te uredbe.

4. Komisija pošlje odboru sezname, navedene v odstavku 3.

5. Komisija najmanj dva meseca pred začetkom inšpekcijskega pregleda Komisije od pristojnega organa zahteva podatke o razpoložljivosti nacionalnih presojevalcev za izvajanje navedenega pregleda.

6. V skladu z določbami Skupnosti stroške sodelovanja nacionalnih presojevalcev pri pregledih Komisije nosi Komisija.

Člen 6

Merila usposobljenosti inšpektorjev Komisije

1. Da bi izpolnili pogoje za sodelovanje pri inšpekcijskih pregledih Komisije, morajo inšpektorji Komisije uspešno zaključiti usposabljanje.

Takšno usposabljanje:

(a) akreditira Komisija;

(b) je začetno in periodično;

(c) zagotavlja raven izvajanja, ki omogoča preverjanje izvajanja varnostnih ukrepov v skladu z Uredbo (ES) št. 2320/2002.

2. Komisija zagotovi, da inšpektorji Komisije izpolnjujejo merila iz odstavka 1 ter da imajo zadostno teoretično znanje in praktične izkušnje.

POGLAVJE III POSTOPKI ZA IZVAJANJE INŠPEKCIJSKIH PREGLEDOV KOMISIJE

Člen 7

Obvestilo o inšpekcijskih pregledih

1. Komisija obvesti pristojni organ, na ozemlju katerega bo inšpekcijski pregled potekal, o pregledu najmanj dva meseca pred pregledom.

2. V primeru inšpekcijskega pregleda letališča Komisija o tem obvesti ustrezni pristojni organ.

3. Hkrati z obvestilom o inšpekcijskem pregledu Komisija pošlje pristojnemu organu tudi vprašalnik, ki ga pristojni organ izpolni pred pregledom, in zaprosilo za dokumente, navedene v seznamu v členu 4(2).

Izpolnjeni vprašalnik in zahtevane dokumente je treba poslati Komisiji v šestih tednih po prejemu obvestila o inšpekcijskem pregledu.

Člen 8

Priprava na inšpekcijske preglede

1. Inšpektorji Komisije opravijo priprave na pregled, s katerimi zagotovijo učinkovitost, natančnost in doslednost pregledov.

2. Komisija pošlje pristojnemu organu imena svojih inšpektorjev, ki jih pooblasti za opravljanje inšpekcijskega pregleda, in druge ustrezne podatke.

3. Pristojni organ za vsak inšpekcijski pregled imenuje koordinatorja, ki poskrbi za praktične ukrepe, povezane z izvajanjem načrtovanega inšpekcijskega pregleda.

Člen 9

Izvajanje inšpekcijskih pregledov

1. Pri spremljanju usklajenosti z zahtevami glede varnosti civilnega letalstva, ki jih določa Uredba (ES) št. 2320/2002, se uporablja standardni način dela.

2. Države članice zagotovijo inšpektorjem Komisije spremstvo med celotnim trajanjem pregleda.

3. Inšpektorji Komisije morajo imeti osebno izkaznico, ki jim omogoča opravljanje inšpekcijskega pregleda v imenu Komisije, in letališko dovolilnico, ki jim omogoča vstop na vsa območja, kamor morajo vstopiti zaradi pregleda.

4. Preskusi se izvajajo samo po predhodnem obvestilu in soglasju pristojnega organa ter z njegovim tesnim sodelovanjem, da se zagotovi njihovo varovanje, varnost in učinkovitost.

5. Brez poseganja v člen 10 inšpektorji Komisije na kraju samem dajo neuraden usten povzetek rezultatov preiskave, kadar koli je to primerno in izvedljivo. V vsakem primeru mora biti pristojni organ takoj obveščen o kakršni koli resni pomanjkljivosti, ki jo odkrijejo inšpektorji Komisije.

Člen 10

Poročilo o inšpekcijskem pregledu

1. V šestih tednih po končanem pregledu Komisija pošlje pristojnemu organu poročilo o inšpekcijskem pregledu.

Pristojni organ obvesti subjekte, pri katerih je bil pregled opravljen, o ustreznih ugotovitvah pregleda.

2. V poročilu so opisani ugotovitve in pomanjkljivosti, odkrite med inšpekcijskim pregledom.

Poročilo lahko obsega priporočila glede korektivnih ukrepov.

3. Pri ocenjevanju izvajanja Uredbe (ES) št. 2320/2002 se uporablja naslednja razvrstitev:

(a) popolnoma usklajeno;

(b) usklajeno z želenimi popravki;

(c) neusklajeno z manjšimi pomanjkljivostmi;

(d) neusklajeno z večjimi pomanjkljivostmi;

(e) se ne uporablja;

(f) nepotrjeno.

Člen 11

Odgovor pristojnega organa

V treh mesecih po datumu oddaje poročila o inšpekcijskem pregledu mora pristojni organ poslati Komisiji pisni odgovor na poročilo, ki:

(a) vsebuje ugotovitve in priporočila;

(b) navaja akcijski načrt, ki določa ukrepe in roke za odpravo kakršnih koli ugotovljenih pomanjkljivosti.

Če v poročilu o inšpekcijskem pregledu ni opredeljenih nobenih pomanjkljivosti, odgovor ni potreben.

Člen 12

Ukrepi Komisije

V primeru pomanjkljivosti in po prejemu odgovora pristojnega organa lahko Komisija sprejme katerega koli od naslednjih ukrepov:

(a) pristojnemu organu pošlje pripombe ali zahteva dodatna pojasnila k celotnemu odgovoru ali njegovemu delu;

b) opravi nadaljnji pregled, katerega namen je spremljati izvajanje korektivnih ukrepov, pri čemer mora takšen pregled najaviti najmanj dva tedna pred njegovim začetkom;

c) proti zadevni državi članici sproži postopek za ugotavljanje kršitev.

POGLAVJE IV SPLOŠNE IN KONČNE DOLOČBE

Člen 13

Občutljive informacije

Brez poseganja v člen 8 Uredbe (ES) št. 2320/2002 mora Komisija občutljive informacije v zvezi z inšpekcijskimi pregledi obravnavati kot zaupne.

Člen 14

Program inšpekcijskih pregledov Komisije

1. Komisija se glede prednostnih nalog pri izvajanju programa inšpekcijskih pregledov posvetuje z odborom.

2. Komisija redno obvešča odbor o izvajanju svojega programa inšpekcijskih pregledov in o rezultatih ocenjevanj.

Člen 15

Obveščanje pristojnih organov o večjih pomanjkljivostih

Če inšpekcijski pregled razkrije večjo pomanjkljivost, ki lahko po oceni pomembno vpliva na skupno raven varnosti civilnega letalstva v Skupnosti, Komisija o tem takoj obvesti pristojne organe.

Člen 16

Usklajevanje z medvladnimi organizacijami

Komisija mora pri načrtovanju svojega programa inšpekcijskih pregledov upoštevati načrtovane ali nedavno izvedene presoje varnosti, ki so jih opravile medvladne organizacije, da bi zagotovile skupno učinkovitost različnih dejavnosti na področju inšpekcijskih pregledov in presoj varnosti.

Člen 17

Pregled

Komisija do 31. julija 2005 in nato redno pregleda svoj sistem inšpekcijskih pregledov, zlasti učinkovitost sistema in njegovo skladnost z dejavnostmi medvladnih organizacij na tem področju.

Člen 18

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti obvezujoča in se neposredno uporablja v vseh državah članicah.

V Bruslju, 22. avgusta 2003

Za Komisijo

Loyola De Palacio

Podpredsednica

[1] UL L 355, 30.12.2002, str. 1.

[2] UL L 169, 8.7.2003, str. 44.

--------------------------------------------------